
    I. UDARAC DALJINE

  
    BROD I JA

     

    brod ide svojim putem

a ja pokušavam veslati

za njim

ne znam što je u brodu

ni što bi se dogodilo kad bih ga stigla

ali znam da se razmak povećava –

ponekad

solarna energija odjednom pokrene moj čamac

otkrije njegovo zlatno ime

nadme nevidljiva jedra

i tada sam najbrža

sve dok ne padne noć –

noću sanjam unutrašnjost broda

noću sanjam kako ga stižem i prestižem

ali kamenari dolaze

i tupim maljevima razbijaju moj san –

kad u rano jutro

pokušavam spojiti krhotine

na prstima ostaju plitke posjekotine

osjetljive na sol

a brod se jedva vidi na obzorju

  
    SIRENIN PJEV

     

    ako dopustiš

ako otvoriš sva vrata

možeš postići

da te ispuni svjetlost

sve do tanke opne

koja dijeli unutarnji pokret od vanjskoga

i ništa na svijetu nije toliko dobro

kao to tijelo-bljesak u valovima

iznad pijeska

iznad trave

lagano i nesposobno za umor

vretenasto

toliko oblo i glatko da ga možeš vidjeti

kako isijava i na dnu –

sve dok ne dođu gladne ribe

  
    S DVOSTRUKIM DNOM

     

    bez riječi na vratima

i prerano i prekasno

neki čudan svetac

u objema rukama nešto drži:

dva grada

primorski i pustinjski

kuće od blata i kuće od kamena,

zagovornik pokreta i ostajanja u isti mah –

i kad bolje pogledaš

sve je na njemu dvojno i različito

jedno oko od drugoga

lijevi i desni dio osmijeha –

i kad bolje pogledaš

iznutra je zacijelo šupalj

u šupljini krije dragulje i zmije –

pozdravljam ga smijehom,

pozdravljam ga suzama,

nemoj otići, govorim, ti kojega ne znam

ni odbiti ni prihvatiti

i nemoj odnijeti svoje darove

  
    ARIJADNA

     

    ne, nije bilo tezeja

bila je sama, sprela klupko od vatre i konoplje

za put kroz mrak i umor i pogrešna skretanja

labirintom koji je sama sagradila

podmećući svojim koracima provaliju

    jer ni minotaura možda nije bilo

bili su samo neki obični ljudi

koji su godinama opsjedali tuđ grad

ne bi li se domogli blaga, oružja i žena

  
    OŠTRICA NAD OBALOM

     

    slika toliko stabilna da se nemogućim čini

istrgnuti iz nje i najnježniju sjenu

i oštrica se čini nezamislivom

a ipak je blistava i sve veća, oštrica od

sutona i slanoga vjetra –

kružno, kružno, nepodnošljivo, negdje

drugdje traje beskrajna šetnja s koje se ne možeš vratiti

prolaziš pokraj plaža, kuća za odmor, kržljavih tamarisa

kroz toplo popodnevno svjetlo, pokraj gradića, tornja i škole, pokraj ribiča, hotela s kockarnicom…

sav taj put oštrica ponovno prelazi u bljesku, zasijeca se dublje –

borovi, obala gotovo divlja, kilometri puta prije nego što će se u daljini nazrijeti grad –

i kad se silom okreneš, i kad se počneš vraćati prema noći koja navire, rez postaje još dublji, kao da išta može biti dublje od dna –

  
    SNJEŽNA KRALJICA

     

    ledeno jezerce u sobi je imala

i nitko ga nije vidio

sjekiricu dvosjeklicu je imala

i udarala po ledu kad nitko ne vidi

zavukla je ruku u pukotinu

zažmirivši,

kad ju je izvukla bila je staklena

ruka, noga, glava, cijelim je tijelom uronila –

sad se pred njom gase ulične svjetiljke

i nitko ne sjeda na sjedalo pokraj nje

i sitna joj zvonca u glavi stakleno zvoncaju:

ja sam hladna zvijer,

zimska sam kraljica

ona koja ratuje iverjem i krhotinama –

jer soba od početka

nije za mene bila prikladna, zato –

  
    ISPOD KOBILICE

     

    pršljen kralježnice

odjednom zamijenjen bijelim udarcem

škripi

blješti

skraćuje dah –

kad te provuku kroz područje straha

– kao ispod kobilice broda

preživjet će samo najsnažniji –

na drugoj strani mora

tijelo kao da više nije sasvim tvoje –

omekšalo

malo više razdvojeno od duše –

nemarno ga puštaš da živi

  
    UDARAC DALJINE

     

    u ritmu dišući zrak od praznine žena pokušava lako koračati kroz stakla izloga, govori: danas sam bila lijepa – promatra snijeg po kosim krovovima: da, to je njen grad, njen dragi grad kojim korača praznih ruku – ah, kad bi bar bile prazne te ruke kojima nosi pakete, darove, vesele tkanine, kutiju s keksima, pribor za čaj – umotana u zvukove za njom vijuga poruka, skreće pogrešno, zabija se u vrata i prozore, bolno odskakuje – žena je pokušava odmotati, razabrati što je unutra ali ne može tako hodajući, a ne smije se zaustaviti – hoda sama kroz zimski grad, hoda prijepodne i hoda navečer, hoda s osmijehom za usputne ljude koji su se izgubili pa pitaju za put – život je, život je, pokušava reći, život je tamo? – suza se kotrlja trgom, velika kao mjesec, sitna kao grašak – žena korača i ne govori ni dođi ni odlazi ni gdje si ni vrati se, leprša i savija se kao zastava na vjetru pokušavajući izdržati udarac daljine

  
    MAGAREĆA KOŽA

     

    odlazila do bunara

prekrivena plaštem svojega svakodnevnog lika

govorila vodi:

zar ima smisla ovako čekati –

utopiti se pokušavala

s vjedrima stopiti: ovo je možda moj jedini lik –

unutarnja, ona koja čeka, blještala je

od zlatnog do crnog

zaustavljena

nezaustavljiva

samo obične boje nikako nije htjela prihvatiti

i čim bi plašt malo skliznuo

– od vjetra, valjda, od vode –

provirivale su nemoguće

– skrletna? grimizna? biserna? –

od boje bijesa do boje odanosti –

ono što bi dočekala nije bilo ono što je čekala

  
    DOZIVANJE MORA

     

    more mi treba, ne mogu ga dozvati

stojim na svojemu brijegu, prugastom, papirnatom

i zovem ga: more!

dolaze fotografije dupina, slova s plakata, brujanje brodskoga stroja

more! vičem ali ne vraćaju se glasovi vala i vjetra nego moj vlastiti glas kao vjetar i kao val

more! vičem, ali što zapravo vičem vičući more? plimu koja navire preko ruba, uzburkan odraz neba, sve?

stijene od riječi, pjenu od riječi, svoj slobodni dah?

nije dobro, još jednom!

o gorućem grmu na dnu bila je riječ, vatrenom dodiru koji se ne ostvaruje

  
    BALADA O ODLASCIMA

     

    išla je na prstima, išla sitnim koracima

zamke su joj napravili, od riječi i od poslova

– ne želim biti ovdje s vama, rekla je, pa nije bila, nije, kako god se činilo

– idem svojim putem, rekla je i splela od svog krika kočijicu

– idem od vas, rekla je, i upregnula uzdah u kola

– ni sebi neću reći kamo idem da se ne bih zaustavila, da ne bih vrata ispred sebe zatvorila –

od šutnje je konja napravila, najbržega –

šušnjem su je hvatali, koracima iza leđa

usadili joj oprez u kralježnicu, pa neka bubnja i odjekuje, neka ne ide, neka ne spava, neka ne može otići, strahom za gležnjeve i krivnjom za zapešća

progutala je i ono što nije trebala, a onda je ipak odlazila i o odlasku govorila

– bit ćeš moja tijesna vrata, u nepoznato je govorila

– bit ćeš procjep, prozor, vratnica na vjetru, baklja na zaokretu, hodnik prema svjetlu –

  
    * * *

     

    negdje još imam kameno kazalište:

suton je, crveno i zeleno nebo nad sjedalima vraća mi zvuk mojega glasa

odatle govorim kad govorim, kad me nitko ne čuje –

noć je i mjesec se opasno približava ogradama:

tu šutim kad uspijevam ušutjeti

– ona neprestano viče, smiješi se iz prošlosti tuđi glas

– ne, uzvraćam, tebe nema

jer nikoga nema na kamenim sjedalima

– dovde, ne dalje, ponavlja jeka s rubova

znam, sjedala moraju ostati prazna

raspalo bi se kazalište pod težinom tih neprikladnih tijela

i njihovih odsutnosti

  
    PRIČA IZ DAVNINE

     

    – sirotice sirota, daj da ti zakrpam rukav!

– ne da se zakrpati, uvijek iznova zjapi

– gdje su ti luči, jadnice, tvoja oskudna popudbina koju daješ bez naknade?

– izgubila sam ih, rasula, potrošila čak i svoj san, i sad mi još jedino preostaje vrlet i zamrznuto jezero

    – trudiš se trudiš, a dolje je provalija

– trudim se trudim, ali nije zima nego je čekanje, i nije rad nego je čekanje, i nije odmor nego je čekanje

– što čekaš, da ti krila opet izrastu, da srce zakuca brže? ima li ičega što vrijedi čekati, reci, kad nemaš više čime posvijetliti?

  
    ONA IMA…

     

    ona ima problem, rekao je glas –

ona ima zlatan plašt koji zajedno s njom raste i porub od žara

    ona ima problem, rekao je glas –

ona ima cvijeće o gležnjevima, živo cvijeće s korijenjem u zraku

    ona ima problem, rekao je glas –

ona ima crveno i zeleno nebo za let, za odmor ležaljku između staklenih stabala

    ona ima problem, rekao je glas –

ona ima crn kamen i bijel kamen, i svoje vlastite glasove

    ona ima problem, rekao je glas –

lepezu s otoka iz sna, povez modrog oceana oko čela –

    što uopće ima ta žena osim lika koji se razmazuje u zrcalu –

svojeglav osmijeh, vršak skrivenog vrtloga smijeha

  
    NOVČIĆ I PITANJE OPĆEG ZATOPLJENJA

     

    izlazeći iz mora našla sam novčić usvjetlan suncem

imao je i drugu stranu, tamnu od vremena, smeđu i zlokobnu, hrapavu odbojnu

držim ga na dlanu, u svjetlu kasnog popodneva i u svjetlu prerane večeri

držim ga u stisnutoj šaci i kad je otvorim on ponekad zasja zlatno, ponekad hrapavo –

moj je, govorim, a znam da nije, našla sam ga na stijeni i tko zna čiji je –

    ili pak pitanje općeg zatopljenja:

naravno da žalim zbog tih ledenjaka koji se rastapaju

no kako je zanosan jedinstveni trenutak u kojemu obli komadići leda plutaju u modroj vodi, svjetlucajući pod suncem – to je sad, upravo sad –

trenutak ne može trajati, mora se pretvoriti u praznu vodu ili u čvrsti led, u hladno ili u toplo

i nakon dugog polarnog dana trenutak sjaja mora zgasnuti u sutonu –

    baš me briga za suton, govorim, premda se sunce još jedva vidi kroz krošnje ispred mojega balkona

  
    SKICA ZA PORTRET

     

    bezbroj sitnih crta, zadubljenost, osluškivanje, dvije misli koje se razilaze, dva lica, jedno dječje, drugo u vremenu bezvremeno – od dana noć, od blizine daljina – niti, žice, vlakna, nevidljiva ruka oštro ih zateže – čvorovi, čvorovi, elastični, nepopustljivi, omekšavanje, stezanje, udaljavanje, približavanje, nesreća, sreća i strah –

sjedeći pred modelom kao model, slikajući: čime sjene ispod očiju, maglicu vremena iz kojega izranja obraz, brada, nagovještaj osmijeha –

riječi ne izlaze iz utora, ne skreću s puteljka – sjedim mirno i tko bi rekao da unutarnje ruke pletu pletivo od krika i uzdaha – sjedim i pokušavam misliti: sad-sad-sad, ali prije i poslije ne prestaju srljati, i sva zabrinuta pitanja

  
    ČELIČNA KAPA

     

    nosim čeličnu kapu na glavi, broj premalenu

i ne mogu je skinuti

i ne mogu je povećati

i ne mogu se s njom pomiriti –

lijepa je moja čelična kapa

isijava opasnim plavim svjetlom:

ponekad u mrklom mraku možeš ga pomiješati sa zvjezdanim –

ponekad u sivom danu izgleda otrcano, neshvatljivo neprikladno

– kako si mogla navući takvo što, kako si se usudila, kako ti se dalo, i zašto?

– svaka je kruna teška, i zar ćeš je skinuti, tko bi je htio skinuti čak i ako pritišće?

ali dugoročno?

  
    GORUĆI VRT

     

    imaš gorući vrt u glavi i čovjeka koji trči s gorućom granom

gori, viče, gori

pa zašto onda, pitaš u nevjerici, treba tako trčati

– obasjavam požar, da ga bolje vidiš –

i zaista gori, dobro vidiš da gori, ne vjeruješ da gori, sjećaš se: bilo je još nešto ali ne znam što

sjedaš pod krošnju koja ti crveno svijetli i zapisuješ:

bljesak, prasak, plamsanje –

sjedaš pod krošnju, dopuštaš da užarene grane padaju oko tebe, uživaš u vrelini:

pogodit će me, neće me pogoditi, neka me pogodi, nek’ me ne pogodi taj žar –

ali gdje je nestao čovjek s bakljom?

hej, vrati se, dođi među moja goruća stabla!

obasjaj još malo taj vrt

  
    PUKOTINA

     

    gdje jesi gdje nisi gdje želiš biti –

u zmijskom u savršenom, ako ne znaš bolje ti je, ako ne priđeš blizu ne vidiš pukotinu, kad vidiš pukotinu bježat ćeš, htjet ćeš pobjeći, nećeš pobjeći, još bliže ćeš prići sa svojim znatiželjnim žednim –

odustani, govorit ćeš, pobjegni, ali nećeš pobjeći

i kad vidiš pukotinu reći ćeš: nije pukotina, reći ćeš, zaliječit ću, izliječit ću, neće se primijetiti i svi će reći nema je! i svi će reći: kad ona dođe nestaju pukotine jer ona ima takve ruke

usvoji me, posvoji, reći ćeš pukotini, pa ću i ja tebe posvojiti

držim te, reći ćeš teretu, jednom lakog kao nebo, jednom teškog kao more

držim te, reći ćeš, i kad mi je dlan crn od mraka, i pronijet ću te i kroz vatru i kroz vodu i kroz zrak od kojega se leti –

ali nećeš ga nositi

nećeš se ni pomaknuti

jer nisi gdje jesi i nisi gdje želiš biti

  
    TA KUHINJA

     

    netko mi nudi nejestiv ručak, gumeno tijesno, hladno i prehladno, još hladniji grašak iz konzerve i drugo neznano povrće –

trudim se, pokušavam smiješati nešto nalik jelu, premda znam da će biti neprobavljivo –

zapravo ni ne nudi, samo mi pokazuje, zapovjednog lica, marionetskim pokretom koji kaže: evo!

i to se ima smatrati gostoljubivošću –

zatim se trudim još više, pospremam kuhinju, perem suđe s pravim domaćinskim stavom, hladnom vodom, naravno, a suđe se skorilo i sasušilo i teško ga je oprati kako treba –

domaćin prilazi, kritički promatra vilicu, zatim sav pribor izbacuje iz ladice, zalijeva ga vodom i deterdžentom –

ah, zakazala sam! ah, nisam učinila dobro! zaletavala sam se i pravila se važna, a rezultat mi je pun skorene hrane!

i sve mi se čini da ću morati otići posramljena i dobro razmisliti prije nego li se usudim doći ponovno, tim više što neće biti poziva, jer taj pogled kroz vilicu, to se ne može smatrati pozivom –

i bilo je još nešto, ali ne znam što

  
    NA PUTU PREMA RIJECI

     

    polako putujem prema rijeci

noseći paravan od svilenog papira

za ispisivanje riječi

u sutonskim trenucima odmora

    hodam, a moram vježbati izmicanje

zazivajući sunčev sjaj

ali ne postoji sunce

osim onoga koje svakoga jutra

sama oblikujem od vlažne zemlje

i bacam na nebo –

    zemljano, ne može dobro sjati

  
    VRTLARSKI RAZGOVORI II

     

    postoji vidljivo stablo, a postoji i nevidljivo

vidljivo je zeleno kako treba, ima grane i lišće i koru koja je mjestimično pomalo oštećena od vremena, ali sve je to u skladu s očekivanjima –

nevidljivo stablo crno je i crveno, zlatno i ljubičasto, i ono što na njemu raste ne možeš zvati lišćem:

privjesci, izdanci, praporci i male munje –

nevidljivo stablo ima kristalnu izraslinu koja blješti

ima granu iz koje lije krv

ima zube, kliješta, paperjaste bodlje i pahulje koje samo izbacuje ne bi li bar jedna grana dobila snježni pokrov –

vidiš, tako je i ovdje, ista je ruka koja piše ovo i ono, reže i lijepi, pozdravlja na dolasku, pozdravlja na rastanku, čestita, izražava sućut –

u nevidljivom? vitla mačem, udara u zvono, urezuje ljubavnu poruku u more –

što god radila ovdje, tamo pali vatru, pali vatru i za njom ostaju nevidljiva zgarišta

  
    
      SHADOW
    

     

    slušaj –

u svojoj odjeći za pažljivost –

u crvenom i blještavom kao rajska ptica neka druga žena prolazi pozornicom –

drukčije sam je zamišljala, govorim, drukčije sam zamišljala njezine udaraljke –

nokturno je za noć – zar je noć i kad je počela?

polako smo tonuli, a onda se moralo početi disati vodu –

idi onkraj, idi drugim putem, idi do bijelog!

ali ja ne volim bijelo, volim crveno i blještavo, za sebe bih ubrala to perje od svjetla –

na dijamantnoj igli zabodenoj u srce nepredviđen trag hrđe i ples patuljka od pepela –

to nije moje, ponavljam pokušavajući je iščupati –

što hoćeš, pita glas iz slobodne četvrti, dok žena-ptica udara mahnito, udara precizno, udara besprijekorno –

udri jače, šapćem

udri svom snagom u mjedeno nebo koje visi iznad nas

  
    HOD S KAMENČIĆEM

     

    ideš stazom s kamenčićem u cipeli i ne smiješ ga izvaditi

– zašto?

– zato što je tako zadano

moraš izgledati kao da ga nema i poželjno bi bilo da ideš lakim korakom, ne šepajući i ne posrćući

– nikakav problem, govoriš, takav maleni kamenčić neću ni osjetiti –

ali on raste svakim korakom, a ti gaziš krivo, izvijaš gležanj, grčiš stopalo, zaobilaziš bol, zaobilaziš –

misliš na stazu, misliš na krajolik, i kad već gubiš ravnotežu i s mukom izbjegavaš pad, još uvijek se držiš uvjerljivo, održavaš privid i vjeruješ mu, govoriš sebi:

kako je lako –

trudiš se vjerovati da se ne može drukčije, trudiš se vjerovati da hodaš na način koji je jedini moguć pa prema tome i dobar,

i trudiš se osjećati zahvalnost

ali dovoljno je da samo malo popustiš,

bolna svijest o kamenčiću probit će se kroz sve slojeve

i činit će ti se da više ne možeš ni korak dalje

  
    DRAGULJARNICA

     

    došla sam i zagledala se ravno u dragulj i dokle god nisam skrenula pogled –

ne, nije bilo tako

u toj draguljarnici uvijek iznova moraš razgrtati, odmicati, boriti se s neprozirnim slojevima zagonetne materije, grubljim i tanjim, zrnatim i skliskim –

mutna je rijeka koja ih donosi, mutna i sve mutnija

ali ako znaš gledati, ako možeš izdržati –

vjetar mi je smetao, vitlao zavjesama, vjetar umora, vjetar zlovolje, vjetar očekivanja u sobi s blagajnom, tamo gdje su događaji, a ne kristalno stablo na prozorskoj dasci –

draguljarnica?

ne, to je zimski vrt, jer zima je, a proljeće se ne vraća i svakim danom pravila postaju sve teža:

moraš ići prečicom

moraš doći i ne posegnuti

moraš ići ruku vezanih iza leđa, bez ruku, bez koraka, ne dotičući ništa pa ni tlo, odmah uzmičući, šuteći, šuteći –

  
    VRTLARSKI RAZGOVORI III

     

    bilo je stablo

zlatno i srebrno

niklo je u trenu

ispružilo sve grane odjednom

kao spora eksplozija svjetla

i cvjetalo je

i listalo

svijetlilo je

i svijetlilo

– i odbacilo slučajnu sjemenku

    sad

moraš pustiti

da iz sjemenke naraste mladica

brižljivo

tajno

ne sanjareći o lišću i plodovima –

iako ne znaš

što se dogodilo sa stablom

je li postalo prozirno

ili je ugaslo sasvim i zauvijek

  
    POTHVATI

     

    bili su slapovi i most od sjajnog modrog konca iznad njih

zapleši, pisalo je na nebu

pa sam zaplesala –

onda su došli ljudi koji preziru ples

    netko je složio figure na bojnom polju, rekao: igraj

i povukao potez

nisam stigla uzvratiti –

došli su ljudi koji preziru igru i prevrnuli stol

    htjela sam se nasmijati

ali smijeh se smrznuo, stisnuo krila, sakrio pod niske strehe zimskoga jutra –

samo smijeh te može spasiti, rekao je glas na odlasku

a zatim se podigao most i brod se otisnuo na pučinu

  
    TAMO

     

    bio je to najljepši vrt

slutila sam ogledala od žive vode, strune do neba, ljeskanje lakog lišća na vjetru koji miriše, miriše svim mirisima nemira

toliko privlačan da sam ustala, otvorila vrata koja se ne otvaraju, zakoračila u staklenim cipelama –

nije lako hodati u staklenim cipelama, ne razbiti ni sebe ni njih –

zapinjala sam, išla nevješto

pazeći na hodanje nisam pazila na rečenice

pa je od njih nastajalo olovo i suvišno kamenje –

došla sam ipak dovoljno blizu, a tamo je bio suton i sutonski su ljudi raznosili krhka blaga

stani, stani! zamahala sam rukama i činilo se da će stati

ali nisu stali

živa se voda pretvarala u mulj bez odraza

strune do neba u stare konope

lišće je još neko vrijeme još bljeskalo, bjeličasto, svijetlozeleno, no već su ga odnosili bezmirisni vjetrovi

imaš li štogod za mene, pitala sam i ostajala bez odgovora

sve dok nije prišao onaj s helebardama i pokazao mi da se vrata zatvaraju

  
    POUČAK O PLAMIČKU

     

    kad?

sad, uvijek sad

na ulazu u zemlju znakova –

ona je siva

siva kao oblak

kao mramor predvorja

ne poziva boje da joj pomognu stvoriti prostor koji joj treba

    gdje?

na drugom mjestu koje je ovdje

tu kad prestane biti tu

samo ako pristaneš biti plamičak

možeš stvoriti mjesto za sjaj

iz pjesme dovesti mornara

    njezinim vijugavim

njezinim oblim neprekinutim

poricanjem vremena

prolazi poslovni čovjek s torbom

majstor za najkraći put između dvije točke

kruto joj presijeca put

    samo dok gori, plamen je vidljiv

otpustivši od sebe sve osim onoga što ne može

    u njezinom prostoru prilazi joj mornar

dodaje klupko vremena, cijelo

a ona će ga razmotati tako da nit nijednom ne dodirne tlo

siva kao more, more, more, njezin lik je krčag za more

    s one strane staklenog zida miruje dizalica, brdo se lagano bjelasa snijegom

s one strane staklenog zida sunce blješti s prozora neke druge zgrade, stvara aureolu za mornara

stajući iza njega ona ulazi u bljesak, u zemlju znakova

    gdje?

svakako drugdje

nije čudo da ih ne vide oni koji ih ne vide

  
    ZAPIS IZ KOVAČNICE

     

    kako ćemo to nazvati, čavao? klin?

metal koji se ponekad stanji i razlije u savršen oklop

ponekad zgusne u oštricu u srcu

tanku i nepodnošljivo tešku

  
    BALADA O VATRENOJ KOŠULJI

     

    spavati je htjela –

vatrenu košulju su joj donosili

– obuci je, obuci, moraš je obući –

izmaknuti je htjela, nije mogla izmaknuti

– nemam doma, govorila je, svake noći u vatrenoj košulji –

bol je jači od umora, umor teži od boli, napisala je na štitu, pa je i štit s njom gorio i slova su plamsala

bol je teži od umora, umor jači od boli, titrale su riječi plamsajući

– nemam sobe ni postelje, govorila je, samo more vatre –

oči je pokušavala zatvoriti, pokušavala

gledala je, zatvorenih, otvorenih očiju

svoje tijelo promatrala kako nestaje –

svake noći sve je manje ima

svake noći sloj po sloj se topi

vanjska vatra prijeti unutarnjoj

– prestani, prestani, vikala je vatri, ali vatra ne čuje

– vlažne će koprene pasti s neba, govorila je, donijeti mi san –

snijeg je zazivala: padni, padni, zašto ne padneš

preklinjala oblak da je zagrli –

jutro ju je grlilo, dan tresao, odnosio i vraćao

i samo je vatrenu košulju nalazila obješenu za njegov posljednji sat – obuci je, obuci, moraš je obući, za tebe je, samo tvoja, ne možeš joj pobjeći, rukavi ti pristaju, dobro stišću zapešća, i ovratnik ti pristaje i dugačka je do stopala, ima i kapuljaču, ništa osim prstiju ne može izmaknuti –

prsti su izmicali, riječi na štit ispisivali, zaboravljali, ponovno započinjali

– postoji staza preko neba, vrištala je, staza preko neba moj je dom!

  
    SUTONSKA KUĆA

     

    bila je nepregledna, puna stvari što su ih naplavila putovanja, ta kuća čiji se rubovi gube u smeđim sjenama

bila je otvorena

i mogla sam ući –

u predvorju me čekala čudesna odjeća

i bilo mi je dopušteno da se spremim na san

na vratima sna – bio je razgovor

zabranjeno je, rekle su smeđe sjene

sve je u redu, rekle su zlaćane sjene

i bili su olovni vojnici, ljudi koji ne mijenjaju odluke –

morat ćeš otići, rekao je olovni vojnik, a ja sam počela skupljati svoje stvari iz snova po toj kući koja se ljubazno ugibala pod mojim stopalima, nudeći mi okrhnutu šalicu i ružičast džemper, u svojemu neredu, u svojoj blagosti –

nemoguće je, zabranjeno, smješkale su se smeđe sjene, a ja sam vjerovala samo osmijehu

pamtim put kojim sam došla, rekla sam, kroz pukotinu u glasu, kroz ponoćni vrt –

ali kad sam došla drugi put uzalud sam sjedila na trijemu pred otvorenim prozorima kroz koje se čarolija razlijevala ostajući nedodirljiva

i morala sam otići još siromašnija, bosa

  
    KASANDRA

     

    kad se pod pomrčinom rodila ta djevojčica, oko nje su zaplesali kojekakvi duhovi svjetla i obasuli je svojim nepostojanim darovima

– jer svjetlo se uvijek može ugasiti –

no onda se pojavio lik od dima, koje vrste i roda ostat će nepoznato

– da, da, znam da je glupo dim smatrati postojanim a svjetlost nepostojanom,

ali tako je bilo –

i to biće reklo je svoju kletvu:

što god pokušaš reći nitko neće slušati, uvijek ću biti između tvojih riječi i onih kojima su upućene –

jer postojanost se sastojala u tome što je biće od dima njoj bilo pripisano, njezino, a duhovi svjetla, neozbiljna čeljad, slobodni su i nigdje se ne zadržavaju dugo

  
    ŠAMAN

     

    što hoćeš?

– on svako malo dolazi i postavlja pitanje –

ne to?

nešto drugo? jednako toliko takvo?

po crvenom ledu hodati bezbolno bosa?

kroz polarno more premazana bijelom tvari od koje voda brže klizi niz tijelo, tijelo kroz vodu, i sama hladna kao zeleni val pun izlomljenog sjevernog svjetla?

iskre u kosi?

zvijezdu od koje ostaje svjetleća rupa u dlanu?

    – hoću dalekozor kojim se vidi slobodna četvrt

magično kazalište gdje sićušne lutke rade upravo ono što duše njihovih gospodara rade u stvarnosti

i još knjigu snova koja se unaprijed sama ispisuje pa na dvadeset četvrtoj stranici piše: popet ćeš se uz stepenice i kad se otvore vrata od ogledala –

    uvijek tražiš isto, možeš baš i prestati

  
    LJUBAVNA PRIČA U SEDAM NASTAVAKA

     

    mislila je da će je zadržati.

htio ju je zadržati ali ju je pustio.

na mahove je slutio da ona ne želi otići, nesiguran.

nije mogao biti siguran jer nije znao pitati.

kod kuće je imao jezero, sićušan čaroban krajolik.

i njezin lik umanjen u vodi, uvijek tu.

nije znao tko je čiji zarobljenik.

  
    * * *

     

    neki modar izvor

u koji je netko ubacio oblak

vrijeme prolazi

voda se bistri…

kad opet bude čist

opet ćeš se htjeti

u njemu utopiti

  
    NA LIVADI

     

    u košmaru bježiš, budiš se na livadi

trava je glatka i svježa, odnekud ti stiže sjećanje na ples, postaješ komad tkanine koja leluja na vjetru zvuka

gdje si? na livadi, vidiš, ne na pustinjskom pijesku

zeleno je, zeleno i ljubičasto, trava je zelena, a ljubičast je smijeh

stvari su htjele poći za mnom, no morala sam ih razočarati:

vi prekrasne šalice, jantarne piramide i sandale s cvijećem, morate ostati gdje jeste jer.

zašto stavljaš točku iza jer, uzviknuše svi u zboru

jer se ne govori ono što je očito

zar nas točkom tjeraš? zgranuo se ružičast privjesak o mom vratu –

stvarima nije mjesto na livadi, ispod stvari trava ne može rasti –

a ispod stopala?

ni ispod stopala, kad se ne bi kretala –

nešto je zviznulo, išla sam dalje sretno osluškujući, ne, ne, nije tu bilo ni srdžbe ni zanovijetanja

nešto je zviznulo, napokon sam se okrenula

naravno, to je školjka iz trave zviždala, na moj pogled ispljunula biser –

mladost, pisalo je na biseru, jednostavno

  
    CAREVIĆ I ŽENA S MRVICAMA

     

    moj careviću, rekla je čarobnica, prebrzo se umaraš

zašto su ti noge toliko teške, ruke malaksale

šutio je, nije ju pogledao

jesi li siguran da jašeš na pravu stranu, svaki ti je korak teži od prethodnog

zatražio je svježega konja, istim glasom kao uvijek, istim riječima

kamo ideš, ideš li zaista, i treba li ti uopće taj konj

    na drugoj strani žena je slagala mrvice:

bit će kuća, bit će ključić, bit će dječji glasovi…

uvijek sporo i naokolo, šapnuo je glas iz kamena, kad ćeš krenuti ravno?

krenula bih, rekla je, kad bih imala pratnju

kakvu, pitao je glas iz kamena, premda je dobro znao

svijetlu, blagu i postojanu, vadila je pridjeve, a jedan je ostao skriven na dnu

sama sam, rekla je – a konj je na drugoj strani svijeta posrnuo

    u sebi imam djetešce, o njemu se moram brinuti, rekao je carević

imaš samo sebe, rekla je čarobnica i okrenula mu leđa

ostavljajući mu svoj bijeli plašt

nije znao što bi s njim, stajao je i držao ga u rukama –

a na drugoj strani kamen se raspuknuo

    inače na svijetu nije bilo nikoga, svi su se povukli u sunčane šume drugdje

  
    ZEMLJOPISNI KABINET

     

    bile su planine, doline i more

uz planine se penješ, u dolinama se odmaraš, kroz more plivaš

ali što radiš kad ispadneš iz karte?

    u kut je odložena, ne prepoznaješ je među svim tim smotuljcima

želiš se vratiti u onu zemlju, a ni do karte više ne znaš i ne možeš

    ali znaš da je teška gdje god bila

i znaš da ćeš je teško ponovno razmotati –

    ah, uzdahnuo je kartopisac, pogledaj samo sve te pogreške!

    ti gledaš sebe kako stojiš na granici i ne možeš unutra, različitim se jezicima govori tu i tamo, i novac je različit i ne možeš ga razmijeniti –

    ah, rekao je kartopisac, i još sve ono što nije upisano!

    i zar u toj školi zbilja nema ničega

osim zemljopisnog kabineta?

  
    NA OBALI

     

    sjedim na obali i puštam papirnate brodove

struja ih hvata,

mirno ih odnosi,

još dugo ih vidim

trudim se ne gledati –

napravit ću nove, pustiti ih da plove

jezero je nije more

i možda mi ih struja vrati

ako papir izdrži cijeli krug –

sjedim na obali i puštam brodove

što radiš, pita me kamenje

vježbam, vježbam odlaske

što radiš, pitaju trave čije glave lelujaju na vodi

isto, uvijek isto, ljuljam se na vodi

i nitko neće vidjeti

kad uspijem spustiti zlatan prsten u brod

  
    IMOVINA

     

    imaš, recimo, kutiju

i u njoj kamenčiće od vode

svaki dan naslijepo izvučeš jedan

pogledaš ga, na trenutak potoneš

u njegovu dragulj-boju

zatim se on otopi i dlan je tek malo mokar

i tako dok ih ne potrošiš –

trošim ih sporo, ali nedovoljno sporo

    imam kutiju

i u njoj komad ugljena, taj se ne topi na svjetlu dana

uzmem ga na dlan i ruka mi ostaje crna

od crnoga jutra sve do crne večeri

crna obrana –

    nemoj nizati pridjeve, rekao je učitelj,

što manje pridjeva, to više sadržaja

  
    * * *

     

    nosila sam kamen,

obrastao mahovinom

činio se lakšim

došao je čovjek

sastrugao mahovinu

sada je kamen oštar

i uglat

i nije čak ni naizgled lak

težak je, da, težak

i što ćemo sad?

  
    IDEŠ ŠUMOM I SANJAŠ O JEZERU

     

    ideš šumom

i sanjaš o jezeru,

ideš šumom

i sanjaš –

ah, kakvo je jezero u tvom snu!

oduzima ti dah

zaustavlja srce –

ne, ne postoji jezero, govoriš sebi

pokušavajući disati

nema ga, nema, ponavljaš

i prestaješ teturati

no onda ga odjednom pred sobom spaziš i –

prekrit ćeš lice rukama

stropoštati se u bezdan pod vrućim dlanovima

okrenuti se i pobjeći

premda ne možeš bježati…

kad se okreneš ponovno –

jezera više nema

a šuma se pretvorila

u dozivanje

  
    POUČAK IZ AKVARIJA

     

    kad pokušaš ukloniti alge iz akvarija

primijetit ćeš da se nepredviđeno granaju –

povučeš na jednom mjestu

i ako je mjesto dovoljno dobro,

dovoljno središnje,

krenut će sve granje

i korijenje

nitasto

svilenasto

čupat će drugo bilje

skupljati kamenčiće

vitlati

podvodnom prašinom…

ali poslije –

poslije će nastati nova bistrina?

  
    RIJEKA SIGURNO VOLI POPLAVU

     

    rijeka sigurno voli poplavu

jedva čeka trenutak kad će kiše pasti dovoljno za prelijevanje preko rubova, za razorno, zanosno razlijevanje, rastakanje granica, slobodan hod –

premda hod tada prestaje biti hod, ubrzo se pretvara u puzanje, zar rijeka ima više snage kad je u koritu?

ne, ne, samo se drukčije troši, na stalno trljanje rubova, dubljenje uvijek istoga dna –

rijeka sigurno više voli poplavu:

tada se raspušta sva njezina moć odjednom

i nema građevine koja bi joj mogla odoljeti

i nema stabla koje se neće zaljuljati

i nema stvari koja se neće utopiti…

ali kad je ponovno stjeraju natrag, tad nastupa sivo doba za rijeku:

nasipi su viši nego ikad i vlada opće nepovjerenje prema vodi

san o slobodi opet se pretvara u struganje po dnu

  
    MAJKA I KĆI

     

    dvije smo, naravno, majka i kći –

ispričat ću ti priču, započinje majka, ujutro, uvečer, u podne, između poslova, između koraka, između odsutnosti –

priča je uvijek ista:

o dolasku, prepoznavanju, svjetlosti, o bljesku koji pretvara svijet u brisani prostor radosti –

ah, prestani već jednom, govori kći i pokušava se okrenuti nekim drugim igrama

ipak očekuje isto, kradom i od sebe čeka početak koji govori o susretu:

o dolasku, prepoznavanju, bezuvjetnosti, o padanju koprena, rastakanju mreža i prašine –

pričaj nešto drugo, viče djevojčica i udara rukom po stoliću na kojemu su prozirne kocke složene u dvorac, pričaj što ti se danas dogodilo –

i majka priča o onome što joj se događa, no kći ne pamti ništa od te priče, sjedi u zasjedi iza gorućeg grma i čeka svoj početak: bila jednom jedna i bio jednom jedan…

odrasti, odrasti! šušti gorući grm

nemoj odrasti, slušaj, govori joj priča, kad mi okreneš leđa ostat će ti samo riječi koje se ne pamte

  
    LIKOVI USPUT

     

    od šutnje sve gušća mreža

od šutnje ekran po kojemu prstom crtam svoje nevješte likove:

jedan ima samo zaljuljan korak nekoga tko zna da je izložen bezbrojnim pogledima,

drugi samo bolestan sjaj u očima,

treći koščate prste kojima grabi nečije rame

jedan ima odbojnu crtu usana, taj čudan luk koji izražava gorčinu odbacivanja i gorčinu snage,

jedan samo ruke kojima grozničavo hvata neočekivan dar –

i još onaj s košuljom koja vijori na vjetru, odijelom koje nameće uglat pokret i licem koje je toliko umorno da se rastače u sivo –

još ih ima, još, ne mogu ih sve popisati, ni nacrtati, ni uhvatiti, nikako zadržati –

nekamo ih pokušavam odnijeti i čini mi se da se skližem padinom, a zapravo se penjem i planinsko je jezero sa svim svojim utvarama okomito obješeno uz put

  
    MEDUZE NA KOPNU

     

    ah, kako jadno izgledaju meduze na kopnu

u vodi meduza je lijepa i opasna

što veća tim ljepša i opasnija

s krakovima od stotina ogoljenih pogleda –

no zar je to isto pokretljivo tijelo

što tu drhturi na izdisaju nesposobno za ikakav pokret?

ujutro, za južnoga vjetra

ljudi s mrežama

gaze kroz plitko more

  
    KOLIJEVKA

     

    kolijevka nasred mora dok dolazi jesen, u kolijevci – sunce?

moj tijesni dom, slijetalište, sva jutra mutna od vode…

kolijevka nasred mora, ne možeš pisati u njoj, tijesna je, njiše se

samo gledaš hoće li izdržati vjetar –

sve što nisi, sve što moraš – to je more

sloj po sloj skidajući s oka, sad vidiš jasno? bar jednim okom vidiš kako jest?

vidim prekratak dan, jutro koje počinje umorom –

miris rane jeseni donosi druga vremena, velike čupave životinje guraju se bez reda, ali nikako ne možeš dodirnuti umiljate vlažne njuške kojima te pozdravljaju, opraštaju se –

beba u susjedstvu plače –

predviđa se topao dan

  
    BALADA O PTICI

     

    imala sam pticu bez glasa, zaključanu u nijemost

pjevaj mi, rekla sam, a boja mojih riječi bila je crvena

dobila sam samo zlatan pogled kao odgovor, kao pjesmu

zapjevaj mi, ponavljala sam uporno, poleti

nije mogla letjeti, tako zaključana

zlatna je bila moja ptica, ohola, strojevi su dolazili na njen nijemi zahtjev i nosili je i bilo je isto kao da leti

nije isto, rekla sam, ponavljala sam, dok su druge ptice pjevale i u toj buci jedva se čuo moj glas

kako ću znati da mi pripadaš ako ne zapjevaš na moju zapovijed?

ali nije bilo vrijeme za razgovore, prekasno je bilo, vremena nije bilo, sa svih strana dolijetale su poruke i svi su ljudi ponavljali: ah, koliko posla!

kome pripadaš? vikala sam, zlatna ptica mora biti nečija

odgovor je došao bez riječi i nisam mu vjerovala

puhnula sam, pomela sam, mela i mela suho lišće pred vratima

sve dok ptica jednoga dana više nije bila zlatna nego siva i tako siva pronašla je glas

odlazi, rekla je tim sivim glasom

otprhnula je do svog starog suhog stabla

možda je i sad tamo

ne znam, ne vidim je, ne razlikuje se od zime koja dolazi

  
    ENCIKLOPEDIJA LEPTIRA IV

     

    mehanički leptiri

sjedaju na okna

drhtaj glasova iz sobe

prevode natrag na ljudski jezik –

šalješ leptira uhodu

i on ti u trenu šalje poruku:

žeđ, radost, bespomoćnost –

bjesomučno ti vraća

jedine riječi koje znaš

  
    BALADA O ZLATNIM PEČATIMA

     

    sve sam ih bacila, rekla je veselo, sve sve sve! i mahala je rukama, kao da pleše

i što sad hoćeš, upita gospodar povelja i pločica uzalud se boreći sa smijehom

hoću povelju, novu i najljepšu, zaslužila sam, rekla je, i sama sva nova i zlatna

pa dobro, kad si toliko navalila, rekao je i dao joj list od bijele svile i mjesečine –

privila ga je uza se, sva se njime umotala i mislila je da tako može ići svijetom

jednu po jednu skidala je svoje narukvice, ništa je više nije štitilo –

takva, umotana, stigla je do postaje gdje golemi putnički konji svojom žilavošću izazivaju strah

tu svraćaju otporni ljudi koji idu brže, koji stižu dalje, ah, još bi se moglo o njima govoriti kad jezik ne bi bio sav od olova –

među njima i čovjek dvostrukoga lica, ako gledaš zdesna krut, nemilosrdan, ako gledaš slijeva umoran i blag

okrenuo joj je desni obraz (zbog zrcalnih pravila o gledanju blag i umoran) zatim naglo lijevi (krut, nemilosrdan) i ispružio ruku –

nije mogla ništa drugo do predati mu povelju

do pola je poderao – do pola! – taj bijelo svileni list i otišao

ostala je trajno na istome mjestu, nije mogla poderati do kraja ni sastaviti poderano –

no ni trajno ne znači zauvijek

  
    KARUSEL

     

    kad siđeš s karusela dočekuje te čudno bezbojan svijet

kad napustiš pozlatu, purpur, tročetvrtinsku melodiju, čarobni krug u kojemu se tvoj konjić uzdiže i spušta – gore – dolje – gore – dolje – ali nikad izvan kruga – vraćajući te unatrag, dan po dan –

kad siđeš s karusela dočekuje te grad s bukom i prosjacima, tvoj lik gubi boju na tim ulicama

dočekuje te strah, poput otpada odložen uz stabla bez lišća, natrpan u kante ali nikad do kraja

hoćeš natrag! u panici tražiš novčić za još jednu vožnju, ali džep je prazan

a i karusel gledan s ulice izgleda nekako sitno i trošno

i gotovo te je sram –

  
    TAJNA ODAJA

     

    približavaš se dvorcu –

i kako su ti privlačni njegovi krovovi, svjetla na prozorima, ta zagonetna gradnja sa svojim prolazima i arkadama

srce te vuče

i pitaš se zašto nisi već ranije

i misliš da sam bar već ranije –

ulaziš, čini ti se krišom, nekako bespravno

dodjeljuju ti sobu iz koje sve čuješ a ništa ne vidiš

slušaj, slušaj, slušaj!

odlasci, dolasci, zveket posuđa iz dvorske kuhinje, štimanje instrumenata u svečanoj dvorani, njištanje konja kojega netko pokušava obuzdati –

slušaj, slušaj, slušaj!

noćni uzdasi, škripa pera kojim netko piše zabranjeno pismo –

a ti, što radiš tu?

pališ vatricu od triješća, pokušavaš svojim putničkim pucketanjem nadglasati njegove glasove –

izbacit će te, za kaznu

izbacit će te, bez riječi

izbacit će te teška srca, jer nisi bila uljez

nego dugo očekivan rijedak gost

  
    JASNO I NEOSPORIVO

     

    smiješak umjesto praznine, ispunjava je do ruba i malo preko ruba

moj si, govorim bez riječi

tvoj sam, odgovara bez riječi i obasjava sivo polusvjetlo

– priprema, pozor, sad! –

melodija brza i slatka i početni stav

korak za korak, okret za okret…

stubište i zid pretvaraju se u tkaninu i papir, šušte na vjetru smiješka

gdje si?

tamo i tamo i tamo!

u tri različite sobe, na tri različita kraja svijeta, zovu se razgovor, smiješak i groznica, tri lica bolesti, tri lica sna

  
    SUVIŠE LAGANA

     

    u polusnu tražiš, pipaš oko sebe: gdje je? letiš od lakoće ali to nije taj let – želiš opet padati od težine? – nakit je u kutijici, kutijica iza mora – more, more, zašumi mi, tu! – bojama i uzorcima pokušavaš, stavljaš mirisnu svjećicu na mjesto kristala koji više nemaš – suviše lagana, suviše lagana – krojiš sebi plašt od boja u izlozima, obećanja udobnog kutka, zasipaš se listićima čaja, ne dobivaš na težini – sve što ostaviš ostaje ondje gdje je ostavljeno

  
    ZEMLJA VJETRA

     

    u mojoj zemlji nema ničega osim vjetra

ali vjetar ne raznosi srebrni pijesak u kojemu je čudan crtež odlazaka i dolazaka zamrznut u nedostatku svjetla –

danima pokušavam prijeći granicu,

dolazim i zastajem,

koraci ne slušaju,

misli odlutaju –

stojim s fenjerom na rubu svoje zemlje,

hoćeš da ti posvijetlim, pitam vjetar,

ali vjetar nema glasa kojim bi mi odgovorio –

nisam bila ovdje sama, šapćem i podižem svjetiljku više –

crvena je i zelena njezina svjetlost

i ne dopire daleko

drugi čuvar luta drugim rubom ove zemlje, šapćem, svoje blijede fenjere ne podižemo u isti tren –

a vjetar kotrlja, kotrlja našu krunu, naprijed i natrag

sve do dana u kojemu će je pretvoriti u prah

  
    POGRANIČJE

     

    u rubnoj zemlji samo neudobna staza – kamenje, sive stijene – granica je s obje strane, tvoj prostor mutno pograničje – dovoljno ti je mjesta, da, dovoljno, između glasova koji urlaju s jedne strane i glasova koji s druge strane pjevaju tuđim jezikom –

    ni ribe ne mogu živjeti bez svjetlosti, šapćeš plaho, svojim dječjim glasom, premda su ribe ostale negdje daleko iza – htjela si krajolik u kojemu ćeš biti kakva jesi – zar samo tu, ponavljaš, a stijene ti odgovaraju muklom prisutnošću –

    tu je ono što najbolje poznaješ: vododerine, šljunak, žilave kupine, slana kiša koja hirovito pada sad jače sad slabije – ne treba mi vodič ovim krajem, vičeš, to je jedini koji zbilja dobro poznajem – tu raste siva mahovina, nimalo ljekovita, tamo je od slane kiše ostala vječna lokva –

    ne, naravno da se ovuda ne može ni sa kakvim strojevima ali to ne smeta stražama –

    pogranična vojska hoda i hoda, široko gazi s jedne i s druge strane, svakom ophodnjom smanjujući pograničje –

  
    BEZ PRIBORA

     

    sve je ostalo tamo?

kaligrafska pera, svileni papir i bočice za tuš

hodam svijetom bez pribora

preostaje nemir

– treba ti skrletno nebo i bal pod maskama,

sunčeva, mjesečeva i zvjezdana haljina –

trebaju mi moja kaligrafska pera, svileni papir

i bočice za tuš

u kući od ptičjega glasa i daha snijega na odlasku

kapljice padaju u prazno

ne čuješ kad dodirnu dno

gdje je jezero, pitam, možda su tamo moje nestale stvari

možda mi ih jezero vrati

kao magični mač?

– imat ćeš darove jednoga dana, pa ćeš i sama moći darivati –

ali kojega od svih tih dana

što ih bezoblične

trgam s nasipa

  
    ZRNO SEZAMA

     

    ne baš visoka ni sjajna

kula s koje se ruše komadići

kotrljaju u nepoznato –

to se rubovi polako osipaju

ali znaš da se i zaglavni kamen već klima

i da će kula

kao i svaka druga

jednoga dana ostati bez svoda –

što tad? vidjet ćemo nebo?

    u trenutku prije odlaska

kamenčić je okrugao i proziran

i nema majstora koji bi mu mogao išta dodati –

savršen

polako se počinje kotrljati –

kad prijeđe dio puta

prizori će početi gubiti oštrinu

mliječno-bijelo-neprozirno

prokuljat će iz neznane jezgre…

    i već više nije kamen

nego zrno sezama,

prašina

  
    KRUŽNO

     

    vješaš sličice za parangal, bacaš ga daleko, što dalje,

pokušavaš vidjeti do kojih su zemalja doletjeli njegovi krakovi

u nepoznato, govoriš, dubokim, sanjarskim –

a straža ponovno prolazi, utvrđuje stanje, provjerava popis, zadovoljno udara žig:

sve je upravo onako kako je uvijek i kako mora biti

i zato ti dodjeljujemo ček na novih tristo riječi –

ili je tristo ipak previše?

  
    U DVORIŠTU

     

    gdje si najsigurnija?

između mjeseca i zemlje, na splavi koju vuku ptice bjegunice?

imaš kuću, bijelu i kristalastu, i umjesto da uđeš, ti kružiš oko nje dok ne padneš od umora

vučeš na leđima vreću punu suhog i nejestivog: bodljikave zlobice, kisela oklijevanja

daj kreni već jednom i počni se penjati

znaš da ti ne može biti dobro u tom dvorištu!

  
    VRTLARSKI RAZGOVORI IV

     

    kad se iz vrta povukao narod plamičaka

vrtlar se prihvatio besmislenog posla:

stablo po stablo je iskopao, zamijenio okruglim bazenom i štrcaljkom

proljeće, ljeto i jesen tako je proveo

čekajuć zimu –

kad je trebala doći činilo se da neće doći

sjedio je među suhim fontanama, odjednom besposlen

i promatrao tlo s kojega se povlačilo cvijeće

(jer cvijeće slijedi svoja stabla)

i kad je već izgubio svaku nadu

ne, kad je već izgubio živce

kad je već –

kad je već trebalo početi novo proljeće zima je napokon stigla

brzo je pustio vodu kroz cijevi

bilo je hladno i sve hladnije

stabla od vode nastajala su i rušila se

krhka se kora počela stvarati i umjesto vode padali su komadići leda –

vrtlar se popeo na brijeg i viknuo: još hladnije, još!

vjetrovi su ga poslušali i zapuhali jače –

stabla od vode još uvijek su se rušila – previše soka, previše mekoće

jače, jače, vikao je, a oko njega je bila samo noć, najhladnija noć…

u najhladnijoj noći voda više nije tekla, zamrznuti mlazovi nisu se rušili –

i do jutra je mogao šetati pod svojim blistavim stablima od leda

  
    ŠETNJA

     

    išla šumom i ostavljala

dan za danom

večer za večeri

jedno po jedno zlatno popodne

– ah, teško se od tebe odvajam,

rekla je i odložila smiješak ozdravljenja

– teško, preteško!

i zelenu večer je odložila

bosa, kaput teških sati je svukla

neka se vidi moja svjetlucava košulja, rekla je i u snijegu se ogledala –

svjetlucanje nije mogla odložiti,

talog svih tih dana

  
    U POLUSVJETLU

     

    paviljon je velik

i sva su mjesta označena vrlo jasno:

tu ćeš sjediti jer takav je bio tvoj izbor –

ali ljudi iz polusvjetla znaju da nisu dobro izabrali –

ljubazni ih službenici upućuju: onamo, onamo…

i ne preostaje im ništa drugo nego da krenu

i onda stoje pokraj označenog mjesta

ne želeći sjesti –

stajat će tako duboko u noć,

stajat će tako dok ne padnu od umora,

dok se cijeli svijet još jednom ne sruši –

onda će malo spavati nemirnim snom kojim promiču nedodirljiva lica,

probuditi se na vratima svojega jedinog boravišta

i grozničavim pogledom tražiti izlaz

  
    TAROT

     

    kad se umoriš, kad se opet jako umoriš

sjest ćeš na stolac u predvorju sna

i pogledati karte:

vedrozeleno,

početak spusta u mrklo mračno,

zlatno najzlatnije,

blijedo ljubičasto,

plavo kao nebo –

kakav je zbroj?

vraćaš ih u špil i ideš dalje –

u nekom drugom predvorju slagat ćeš ponovno, drugih pet

i uvijek tražiti najzlatniju

i uvijek željeti da zlatna bude sad

  
    NA BRIJEGU

     

    popneš se na brijeg i promatraš gornju stranu oblaka

pišeš poruku:

oblak je bijel i smiješan, izaziva na otrcane usporedbe –

    sjediš na vrhu brijega i odmaraš se

praviš papirnate golubove, šalješ ih u svijet

odlaze u nepoznato,

šire bijelu vedrinu s vrha

    biraš znakove, polako i pažljivo, urezuješ ih u oblak

što god bilo dalje, pokušaj ostati tu

hladno je dolje ispod oblaka

i pogled nije tako lijep

  
    PRED STUDENCEM

     

    u gadnim crnim suknjama sakrivši kosu maramom

silaziš do studenca i mrmljaš svoje litanije –

nevidljiv je zid pred tobom

ne dopušta nikakve nove riječi –

dok tako stojiš zaustavljena rastu ti bezbrojne nove ruke

ponavljaju iste geste nestrpljivosti –

možda bi mogla udariti u zid,

možda bi mogla potkopati tu prepreku,

zviznuti,

dozvati krtice kojima si nekoć učinila neko dobro –

jesi li?

ne možeš se sjetiti ni patke ni ribe ni pčele koju si pustila na slobodu –

nikoga nisi ni držala?

koga si držala držiš još uvijek?

snijeg otječe s brijega,

puni zdence pokraj kojih mrmljaš svoje litanije,

ponavljaš prigušena dozivanja

i neprestano pogledavaš u vodu

kao da će iz vode izroniti sve što ti nedostaje –

očekuješ znak u studencu, zvijezdu repaticu, zlatan novčić na dnu –

ali snijeg topeći se nosi samo zemlju i blatna je voda, ne odražava sunčev sjaj

  
    LA VALSE

     

    slušaj, slušaj, slušaj – uživaš li bar malo kad ljudi iz sjeverne zemlje zasviraju tvoj stari valcer? – ne uživam, pokušavam dodirnuti kameni zid, potrčati stubištem iz sjećanja… – uživaš li bar malo dok sjediš nad papirom i pokušavaš skrojiti za sebe neki proljetni lik – materijala je premalo, kako god okrenem nedostajat će rukav –

otvori, otvori! pisalo je na vratima vrta, ne možeš stisnutih šaka, ne možeš neprestano prebrojavajući – ja imam svoje dane i poslove, rekao je drugi glas i odlučio ostati pod zemljom – i uzalud ti bijelo platno, uzalud ponavljaš: proljeće, proljeće

  
    ŽIVOT U BIJELOM BALONU

     

    u bijelom balonu

mliječno je i neprozirno

u podne previše toplo i svijetlo

no navečer ponekad misliš:

možda i nije toliko bijel…

okruglo, bez strana svijeta,

u bijelom balonu

sve je sve –

svako mjesto jednako dobro

za ležanje –

u bijelom balonu

nemaš koga sresti

i pogled će biti isti

ako hodaš cijeli dan –

u bijelom balonu

možeš se u beskraj vrtjeti oko svoje osi

a kad dođe vrijeme da padneš

nećeš osjetiti pad

jer pad je tu lakši od disanja

  
    PRED ZIDINOM

     

    došla s vjetrom pred zidine mračnoga lica: idi drugdje, pružaj ruku drugdje!

mostovi su bili podignuti, mačevi usvjetlani, svi jaseni šumnog lišća posječeni, spremni za vatru –

došla i nasmiješila se –

ptice su se skrhale u zid –

s pticama je došla?

ne, nemaš pratnju, rekao je stražar

i navalio s pitanjima

znam sve odgovore, rekla je i brzo je svlačila pogrešna lica – ah, koliko ih ima!

odjednom je točno znala koje lice nije pogrešno

– ni na što nisi odgovorila, rekao je i zatvorio oči

i sve je bilo zatvoreno –

došla je sa svojim zvoncima, odjednom nisu bila zlatna nego srebrna

– kakav cirkus pod zidinama, rekao je stražar, kakva besmislica!

sama si pobila svu divljač u ovoj šumi i što sad hoćeš, brujao je potok, brujale su trave

– idi sad, siđi do vode, pogledaj svoj pravi lik!

počela je silaziti, no onda se zaustavila:

ne, dok ne vidim da se otvaraju prozori, kameni blokovi razilaze, zamak prepušta mjesto pustinji iz sna

  
    POUČAK O CVRKUTU

     

    povučeš se u šumu i zapjevaš pjesmu

– gle, čude se dobroćudne male ptice, samo jednu pjesmu pjevati zna,

baš kao mi

– po pjesmi raspoznaješ!

– cvrkutom dozivaš!

– onaj tko mi odgovori taj je moj?

čuješ li odgovor?

– čujem, čujem, sva šuma odzvanja,

ali kad?

sad?

prije?

jednom?

jeka mi vraća moj glas?

  
    POSLIJE ZVONJAVE

     

    predugo smo udarali u to zvono

i sad nam i ruke i glava i cijelo tijelo

bruje u nepovrat,

nikad neće prestati –

ne preostaje drugo

nego da i dalje udaramo

ali ruke bole

u glavi vlada neka siva težina

i na kraju ćemo

sivi i drhtavi

napustiti poprište

teturajući

u bilo kojem smjeru

  
    MASLAČKOV LET

     

    jedva vidljiva, bijela – vjetar te nosi, odnosi – vrati me, šapće sjemenka, ali vjetar nema srca ni ušiju – uspjela si, obasjava je sunce, nismo očekivali, no sve si korake izvela pravilno – zato me sad vrati natrag, šapće sjemenka, ali sunce nema ni ruke ni dah kojim bi je otpuhalo – vrati me, vrati, govori vjetru, ali vjetar čuje samo svoj vlastiti glas – kratko je sjećanje i ona više ne zna kako izgleda njen dom – ipak je čežnja uvijek ista: vrati me natrag, makar ne bilo dobro, makar me zgnječila kiša, poklopilo teško stopalo slučajnih rušitelja, makar…

  
    KAMEN ZA SAN

     

    navečer tražiš gdje ćeš spustiti upornu misao – nalaziš – kamenčić na nebu, lagan i nepostojan – leti, naravno da leti, kad tamo leti sve –

ne vidiš me, šapćeš, ali ja sam tu –

kad ga dovoljno puta uspiješ naći, činit će ti se da je tvoj

da ga smiješ zadržati

da je mekan kao jastuk

i da svijetli kao noć –

    ujutro razdire te žeđ – budiš pse tragače, daješ im upute –

i oni poslušno grabe i donose:

pehar od leda

haljinu za vinograd –

nije dobro, ne treba ti, želiš samo svoj kamen za san

  
    II. NAKON POPLAVE

  
    NA TRGU

     

    zatim priča o ostajanju, zurenju u mjesto događaja

i zurenju u golubove

osluškivanju uličnog svirača i osluškivanju riječi koje su se trajno tu nastanile

kruženju oko gradskog sata koji je iz svakog trenutka spreman preskočiti u isto kasno jutro –

izmišljam zabavu kakva je prikladna za trgove

pravim slikovnice i vješam ih po stablima –

jednoga dana osjećam da ću napustiti ovo mjesto samo ako odem prema gore

pa razmišljam o letjelici

drugoga dana posve mi je jasno da je trg moj dom

i da nikamo ne želim otići

trećega dana stajem na nogostup i čekam

čekam da mi se nešto objasni

četvrtoga dana zamišljam kako bi bilo da nisam raširila ruke

iako znam da od toga ne bi bilo koristi –

svejedno je vikneš li: basta! govorim u obliku zen pjesme,

trg bi bio isti –

odjednom srećem sebe

kako dolazim stazom među borovima

a kosa mi se kovrča od mora

svoj vlastiti lik gledam sa zavišću, gledam s negodovanjem

kažem joj: uživaj dok možeš –

ona hoda lagano i smiješi se

ne zna da ta staza vodi ravno na trg

  
    NA KRAJU LJETA

     

    ali, vidiš, u onoj čudnoj zemlji

uspjela sam

nekako

napraviti malu škrinju

oslikati je suncem i mjesecom –

dan za danom

slagala sam u nju

travu i kudjelju

i sada je puna zlata –

odgađam,

neću je još otvoriti,

uskoro ću je otvoriti –

gledaj, govorim nečujno,

premda ne moram ni reći

da sama mogu

zlato od kudjelje –

on zna

negdje u ormaru skriva

zlatnu košulju

nikad je ne nosi

ali je ponekad vadi iz ormara

i gleda

tad mali promatrači kažu: klik

i svijet se pomakne

za jedan korak

u nepoznato

  
    NEPOZVANA

     

    prolaziš pokraj osvijetljenog ulaza

oni stoje u grupicama, u večernjim haljinama, lagani poput sjena i smješkaju se –

prolaziš sa svojim ukrasima, svojim bijelim rukavima, bacaš plahe poglede, kotrljaš se rumenim licem trga, ne smiješ stati, ni osvrnuti se ne smiješ –

dajte mi ulaznicu, šapćeš zamišljajući blagajnu, samo ću ući i otići –

ali vlastiti koraci nose te dalje iako ti dah zastaje i guši te mrak

osvrćeš se za krošnjama, tražiš pomoć

moraš disati, rekli su mudri ljudi, moraš stalno osjećati dah svemira kako diše tebe

ah, pustinjačke zabave! šapćeš, jedan cijeli svijet mi nedostaje

  
    UZALUD CRTAŠ SRCA…

     

    čista radost, rekao je čovjek, pokušavajući pronaći svoj najljepši smiješak

sunčev sjaj, rekla sam, zatvorena u cvrkutu

sa svih strana svijeta, rekao je čovjek, trudeći se održati svoju sliku cijelom

a niti babljeg ljeta lijepile su se i pretvarale u tanke pukotine

prisutnost je drugo ime za odsutnost, rekla sam navlačeći svoju čarobnjačku odjeću, plavu haljinu sa zvijezdama, i počela pakirati darove

prepoznali su našu kvalitetu, rekao je čovjek i glas mu je zazvučao gotovo sasvim zadovoljno

ne prepoznajem te, šapnula sam i dahom zamaglila okno

uzalud crtaš srca, jeknuo je glas kojega nema

crtam lice koje ne prepoznajem, crtam nebeski svod…

čista radost, ponovio je čovjek slabašno

čista laž, rekla sam ljuljajući se na pramcu, odjednom ružičasta

  
    PORTRET KUĆE

     

    otključaj i pusti –

ali riječi su već raspuštene:

šafrani u šumi

jaglaci uz stepenice…

vidiš da ih ima

ali s njima kao i bez njih –

razbijen prozor

umjesto čistog odraza neba i grana –

kad pokušaš dodirnuti to udaljeno lice

prsti će naići na napuklo staklo

sa svom prašinom i svim kišnim kapima –

osvrćeš se za vratima

znaš da je negdje postojao prolaz

i kad bi bilo moguće sjetiti se do kraja

– svake kišne kapi i svakog zrnca prašine –

od samoga sjećanja

put bi se otvorio

i lice ne bi bilo stakleno…

kad ne preostane ništa drugo

sjedit ćeš uz svoje maleno ognjište

trljati štapiće među dlanovima

čekajući iskru koja će obasjati svijet

  
    VRTLARSKI ZAUVIJEK

     

    nježne žute cvasti –

čim posegneš

udalje se –

sjediš na livadi, bojiš se oblaka –

ne vidiš korijen

ne vidiš stabljiku

ali znaš da su negdje tu –

vidiš ruku sa škarama

i kantom za polijevanje –

je li to nužno, pitaš

ne bismo li mogli

prepustiti vrt

kiši i vjetru koji će svakoga dana

odnijeti sve tragove prošlosti

samo ako im dopustimo?

zaboraviti i sebe od jučer

pustiti stopala

da iznova istraže tlo?

procvale grančice milo se svijaju

prema mom licu

i opet se odmiču, baš kad pomislim

da bi me mogle dodirnuti

i da će mi na obrazu ostati zlatni prah

  
    LOVAČKA SOBA ITD

     

    kao rastegnuta koža male vjeverice – ni lav ni medvjed – no vlasniku sobe je svejedno, slaže svoje trofeje u slojevima i sa zida ga gleda bezbroj staklenih očiju, poneka razjapljena čeljust i tu i tamo par rogova – začas će se u tom mnoštvu izgubiti vjeveričja koža, no rastegnutost nije zato manje stvarna

    svakog jutra budim se s čičkom pod jezikom

pokušavam u njemu prepoznati dragulj

a on raste i buja

bodlje mu se ispravljaju, zabadaju u svaku riječ

i tako sve do večeri, kad se trudim isprati usta

osluškujući zvjezdanu uspavanku

    ili pak obično loptanje na travi – gospodar livade dobacuje ih u brzom slijedu – jesu te lopte šarene, no boje su im prigušene kao da su se u trenutku nastanka valjale po prašini – onda stiže jedna prozirna i sjajna kroz koju se svijet vidi u svoj mogućoj svježini – zadrži je, ne loptaj se više! – no ti je ispuštaš, vrag bi znao zašto, i opet hvataš one sivo šarene, prašno jednake, koje stižu u sve bržem slijedu

  
    SUDBINA LEPTIRA

     

    umjesto šara na krilima

pjesmica s malo jeke, sladak cvrkut ranog jutra

ako želiš, možeš ga nazvati i jezerom, tako punog odraza najljepše stvarnosti:

i bijeli grad je nosio na krilima,

ritam sretnih koraka –

ali što se dogodilo s tim leptirom glasonošom, je li stigao na cilj?

ili se izgubio usred tropskog otoka

zaglušen zujanjem kolibrija?

ili još uvijek leti

maše krilima stojeći u mjestu

čekajući da počnemo razgovarati?

  
    ULOMAK IZ KRONIKE

     

    bila je zima, trajala dugo, čvorova se nagomilalo preko mjere –

kad na njima sjediš i kad te sa svih strana stežu, oni počnu ostavljati utore u tkivu – neki prodru pod kožu, nastane se u tijelu kao suvišne žile i mišićje, ometaju svaki pokret – i što ih brže odvezuješ, brže se množe – jer možda ih ne odvezuješ dobro, nikad do kraja, pa se sami ponovno spliću u nešto sasvim nerazmrsivo –

    onda odjednom, dok je još bila zauzeta odvezivanjem, dogodile su se dvije stvari

(prvo jedna, onda druga, a zatim još i treća, sićušna)

netko je provirio u njezinu izbu

i kako god izgledao ostatak svijeta

taj lik je imao kap rose na nosu

i stajao je pred vratima

(ako je tu umjesno govoriti o vratima)

bos

zašto si bos? upitala je bez predumišljaja

da mogu bolje hodati, rekao je i to je bio poziv u šetnju

pa dobro, rekla je, premda nemam mnogo vremena

i izišla pod nebo u kojemu se odražavalo more

    onda se vratila u pećnicu

u kojoj je povremeno morala pomagati

pri miješenju proizvoda sumnjive kakvoće

skromno je dodavala soli kad bi bilo bljutavo

i gledala raste li tijesto kako treba

ono je raslo i peklo se, tvrdo kao kamen –

kad je sve bilo gotovo

sjela je i napisala prigovor

    a oni prašni čvorovi uporno su čekali u zatvorenoj izbi

zar zbilja misliš da im se moraš vratiti, rekao je glas s oblaka, i zar nismo s puta donijeli novu čeličnu oštricu?

treća, sićušna stvar mogla bi se nazvati kestenovim cvijetom, ili tratinčicom, ili magnolijom, svakako nekakvim cvjetanjem

  
    PIERROT I DRUŽINA

     

    oni te čekaju:

kupola obješena o magleni svod i vlasnik svjetiljke

s istim dostojanstvom u istom ritmu on ti se klanja kao na početku kruga

na tren to vidiš kao dobrodošlicu, na tren kao mehaničku beznačajnost

ovdje? ne ovdje?

htjela sam stići do nekog drugog mjesta, čini mi se

možda se ipak može i ovuda

možda s kupole vise ljestve od zlatne špage

i ako se usudiš popeti

tvoj će glas odjednom odjeknuti tako da ga čuje cijeli grad

cijeli grad? moj glas?

penjem se i ne penjem

    na drugoj strani

pod bistrijim svjetlom

trpam u torbu svoje putujuće kazalište

sve, čak i pijesak pustinje!

ne moram ni reći gledatelju da nije ispunio moja očekivanja

te da je predstavi kraj

samo nikako da se spusti zastor…

    čuvar grada od magle mijenja svoj zaljuljani pozdrav:

pruža mi stakleni ljiljan od čijeg bih mirisa trebala zaboraviti

pruža i uskraćuje

ljulja se

pruža i uskraćuje…

  
    OTOK S BLAGOM

     

    drukčijeg lica

na mjestu bez vjetra

ispod slojeva novina otkopavam

svoju kutijicu

i sve sporednosti

ljubazno otpadaju od mene

čak i kiša se stišava

u očekivanju –

ali neću je otvoriti

ne mogu je otvoriti,

nisam sigurna da takva,

bez težine

uopće postoji

premda mi njezin oštar brid

ostavlja tanak krvav rez na dlanu

    ono što te može porezati

očito postoji,

zaključuje mala ptica

s obližnjeg stabla –

nemoj biti sigurna, odvraćam,

vlat trave koja te je porezala prošlog ljeta

ne postoji više

  
    JARAK, MOST, PRESLICA

     

    moraš vidjeti što je u jarku, moraš sići s ruba, zakoračiti u blato (u ribarskim čizmama valjda i s nekim prikladnim oružjem u ruci) – čudovišta su, naravno – ne, nemoj gledati, bolje ti je da ne gledaš – rastavljena, pokušavaš ponovno spojiti svoje dijelove – ali neki nedostaju, zamijenjeni sumnjivom uvelom mahovinom – ta žena je poludjela? čuje se pitanje iz bijelog zamka na oblačku i zatim pjesma – ali ti ne možeš slušati gacajući po tom jarku, padajući svako malo, pokušavajući svezati nekakav povez oko čela, naći znamen na vlastitoj ruci, obrazu, čemu već –

    ali ako želiš išta postići, bolje bi ti bilo da spustiš sve mostove, one koje imaš i one koje nemaš, da uložiš svoj najkrupniji kapital (jutro, podne, večer) i daš ih sagraditi od čvrstog, sjajnog granita – jer čudovišta rado pobjesne kad se zuri u njih, niču im bolji zubi i čelični čaporci i nove glave sa šiljcima, a glasovi su im toliko prodorni da od njih pucaju sve tvoje staklene igračke – ne misli, ne gledaj, ne puštaj iz ruku preslicu

  
    POD MODRIM KROŠNJAMA

     

    postoji sa strane

mala šuma

kojom možeš prošetati

iako je zatvorena –

ah, kako je dobro pod njezinim modrim krošnjama i kako joj dobro pristaje njezino zanosno ime!

– pa zašto zalaziš ovamo tako rijetko?

– jer sam navikla na kamenjar, otvrdnule tabane i grč?

a tu me ptice dočekuju sunčanim glasovima –

na kraju šume neočekivan ponor

– eto, zbog ponora ne dolazim, ne znam pomiriti njegov bezdan s nježnim dahom stabala

a ipak

i kad stojim na trgu

neprestano skrećem pogled u stranu

pa ne vidim dobro

ni šumu ni trg

  
    ČETRDESET ČETVRTA ZAPOVIJEST

     

    reći ćeš istinu

odložiti crveni plašt

i gdje god živjela

živjet ćeš

u kućici na plaži

  
    SJEĆANJE NA RAJ

     

    zatvori vrata, glasila je preporuka

ali ja ih otvaram širom

i gotovo da bih mogla uskočiti

u taj autobus

kojim se kroz zlatna svjetla ranojesenskog sutona

vozimo prema svojemu odredištu:

lakoća me odiže sa sjedala,

moja odjeća je osmijeh

a cesta vodi malo po zemlji malo po nebu

i malo, sasvim malo, po moru –

zrnca svjetlosne prašine

privučena silom našega kretanja

roje se ispred prednjeg stakla

pa i borovi i kuće titraju u istom ritmu –

cilj će nas iznevjeriti

neoprezno ćemo udahnuti

neko zrno svjetlosnog praha

pa će zujati u nama

pokušavajući nas usporiti

i bit će mnogo posla –

ali autobus čeka

prima nas zajedno sa zvijezdama

odvozi u istoj sigurnosti

u nepoznato

  
    BURE ZA KIŠNICU

     

    važne riječi i nevažne

sve u istom buretu za kišnicu,

utopljene poput onih daždevnjaka

zbog kojih se u našemu dvorištu

otvarao nekakav dubok vrtlog

ali ipak ne dovoljno proziran

da bi se moglo vidjeti što je na dnu –

gledam u vodu i vidim tramvaje

(i odraz plavog cvijeta u kosi)

šareni suncobran nekog drugog ljeta,

grad uvijek isti u svojoj stalnoj mijeni,

svijet bez težine –

gledaš na krivu stranu, opominje me glas

kamo da gledam, kad živim pokraj bureta

a kiša ne prestaje padati

  
    ZDRAVI I LIJEPI

     

    ujutro otvaram svoje spremište

nasumce izvlačim jednu neostvarivu želju

jednu izrečenu rečenicu

i jedan mali san

kao začin dodajem neku beznačajnu podudarnost

i od svega toga mućkam

energetski napitak za dan

i zašto bih se bojala vremena?

sutra ću opet naći tri takve stvari

a napitak će biti jednako slatkast

i dovoljno hranjiv za aktivan život

do večeri

  
    TO

     

    oblik mu se mijenja: na trenutak je trava koju povija nečiji dah, na trenutak barka koja se ritmično ljulja na valovima, zatim sićušna kamena kuća –

evo ti bodež, govori kraljica noći, vrijeme je da ga probodeš

prihvaćam bez razmišljanja, bodem, vežem utege, dozivam potop –

to se rasteže, smotava u spiralu, pretvara u najljepši zalazak sunca –

okrećem bodež na drugu stranu, pokušavam naći pupčanu vrpcu kojom smo vezani –

kraljica noći još uvijek pjeva svoju tešku zapovijed, zar se nit skriva u njezinom glasu?

okrenut ću oštricu protiv nje

ali ona se uzdiže uvis, rasprskava u stotine blistavih iskara –

i sama pokušavam tako skočiti

a to mi se smije, prstom iz kojega teče crvena boja ocrtava prazninu

  
    SPOMENIK I MIŠICA

     

    pogledaj tko sam, rekao je, a fotografije su zablještale sa svih strana –

sitna i sporedna, siva mišica, sa svojim riječima:

skuhat ću ti klin-čorbu, to sigurno ne znaš

on zvizne i ljudi dotrče

ona zvizne i počne padati kiša

evo vidiš, kiša pada, od svega na svijetu imam samo tri točkice

tri točkice znače nedovršenost, rekao je i namrštio se

mahnuo bi žezlom da ga ima i podboo konja, ali nije on takav spomenik

ima buduću ulicu u predgrađu, blijede ljude u jutarnjoj gužvi

– to misliš da ti treba?

skočila mu je u džep, popela se do ovratnika, izvukla je marker –

odakle, zaboga?

i nacrtala tri točkice kao svoj znak

doći ću opet, i opet, i opet, rekla je

i bacila se u ekran

  
    SVE ŠTO NIJE TU

     

    kuharica s kuhačom od vjetra

izvlači talog s dna,

miješa ga s juhom od sutra,

postavlja stabla i stolove

izvlači nemoguće izjave

uredno ih prepisuje u bilježnicu –

ne uspijevam je otvoriti,

provjeriti,

pročitati ono što nisam uspjela čuti

pa čvrsto zatvaram oči

trudim se vidjeti sve što nije tu –

  
    NOKTURNO

     

    u kazalištu sjena vlada savršen sklad

plesnim pokretom likovi oponašaju marionete

i elegantno se mimoilaze –

možeš učiti pravila o kretanju gledajući ih:

spretan korak,

nagla skretanja,

elastično sjedanje na pod

čovjek pred ulazom nabraja:

imao sam, imao sam, imao sam

u kazalištu sjena je bolje:

nitko ne govori ništa

samo boje vrište

izbačene s pozornice

  
    NEMOGUĆNOST OSTVARENJA

     

    propadajući između kontinenata i oceana koji se razmiču

dozivam

hej!

zar mi se nećeš pridružiti u slobodnom padu?

ali i misli se razmiču

kao kapi kiše mijenjaju oblik

prema brzini vjetra

pljas! padaju po ekranima

i već sasvim besmislenim popisima dužnosti –

ova kuća ne miriše dobro, možda bi je trebalo potopiti na dno?

opet pretjerano, daleko je dno!

potopiti koliko ide

pa neka se rastopi ono što se mora rastopiti

ali pogledaj samo taj prošupljeni kotao iz kojega stvari bježe

pa danima tražiš i ne nalaziš

ništa osim onoga čega nema –

izvrće se bodljikava koža vremena i opet isto:

ples i mimoilaženje

lik što ga je okretač kotača poslao s naslovom –

  
    I S GODINOM JE TAKO, NE PRIMIJETIŠ NAJSVJETLIJI DAN

     

    kad pokušavaš obnoviti svoju noćnu kuću

otkrivaš da su bezbrojni mali potoci

prošarali temelje

i voda već odnosi kamenčić iz sna

ah, kakva šteta, govoriš okrećući se za mjesecom

pa umjesto kuće na trenutak podižeš cijelu ulicu:

doba je karnevala

i likovi pod maskama dostojanstveno žure

pogledavajući se iskosa

neki imaju u rukavima skrivene

najtanje skrletne tkanine

i kad bi ih raširili

mogli bi njima umotati cijeli grad –

no oni ih ne izvlače iz rukava

prolaze vježbajući beznačajne osmjehe

a djevojčica koja hoda okolo s bilježnicom

uporno traži svečanost i ponavlja:

ovaj grad bez skrletnog pokrova

nije vrijedan nikakvog spomena…

  
    ZA TALJENJE DUGMADI

     

    po sajmovima?

previše puta loše prepričanim tuđim doživljajima?

prekratkim izlascima, ponoćnim večerama?

bacaš u kotao pa neka se samo odvaja:

i ružičasti dnevnik rada

i pismo koje pogađa i ne pogađa

kao hirovita strijela

umjesto u srcu

na dlanu se pretvara

u šalicu slabog čaja –

odnekud, sa sjevernog brda, spušta se čovjek

sa žlicom za taljenje –

stani, uzvikujem u html kodu, da se nisi usudio

prilaziti mojoj kući –

nemaš cvijeća, odgovara činjenično,

nemaš nijedan novi cvijet

